
B8-0853/2016

Rezolucija Europskog parlamenta o odluci Japana da nastavi s kitolovom u sezoni 2015./2016.
(2016/2600(RSP))
Europski parlament,
–
uzimajući u obzir međunarodni moratorij na komercijalni kitolov koji je proglasila Međunarodna komisija za kitolov,
–
uzimajući u obzir svoju Rezoluciju od 25. listopada 2012. o trgovinskim pregovorima EU-a s Japanom
,

–
uzimajući u obzir Rezoluciju 2014-5 o kitolovu uz posebnu dozvolu (poznatom kao kitolovu u znanstvene svrhe) koju je Međunarodna komisija za kitolov usvojila na svojoj 65. godišnjoj sjednici u Sloveniji 2014.,

–
uzimajući u obzir presudu Međunarodnog suda od 31. ožujka 2014. u predmetu o kitolovu na Antarktici (Australija protiv Japana: intervenijent Novi Zeland),

–
uzimajući u obzir japanski plan istraživanja za Novi program znanstvenog istraživanja kitova u Južnom oceanu („NEWREP-A”),

–
uzimajući u obzir pitanja Vijeću i Komisiji o odluci Japana da nastavi s kitolovom u sezoni 2015./2016. (O-000058/2016 – B8-0702/2016 i O-000059/2016 – B8-0703/2016),

–
uzimajući u obzir članak 128. stavak 5. i članak 123. stavak 2. Poslovnika,

A.
budući da je Međunarodna komisija za kitolov 1982. zabranila komercijalni kitolov svih vrsta velikih kitova te da je ta zabrana stupila na snagu 1986.;
B.
budući da je Japan unatoč toj međunarodnoj zabrani nastavio s kitolovom, koristeći pritom razne izgovore, između ostalog i onaj o kitolovu u znanstvene svrhe, te da je u razdoblju od 1986., kada je zabrana stupila na snagu, do sezone 2008./2009. ta zemlja usmrtila više od 17 000 kitova
; 

C.
budući da kitolov, kojim se neke države i dalje bave, može prouzrokovati velike i dugotrajne patnje jedinkama, a da na razini cjelokupnih populacija predstavlja prijetnju njihovu očuvanju;

D.
budući da je Međunarodni sud u svojoj presudi od 31. ožujka 2014. odbacio japanski program kitolova u znanstvene svrhe te da je ocijenio da posebne dozvole koje Japan izdaje za ubijanje, lov i obradu velikih sjevernih kitova, grbavih kitova i antarktičkih patuljastih kitova ne potpadaju u okvir iz članka VIII. stavka 1. Međunarodne konvencije za regulaciju kitolova niti su u skladu s obvezama Japana prema više stavaka navedenih u Dodatku Međunarodnoj konvenciji za regulaciju kitolova;

E.
budući da je Japan 2015. godine, usprkos toj presudi Međunarodnog suda i nakon prekida u 2014., nastavio s kitolovom u okviru Novog programa znanstvenog istraživanja kitova u Južnom oceanu (NEWREP-A);

F.
budući da u okviru programa NEWREP-A Japan planira izlov ukupno 3 996 patuljastih kitova tijekom dvanaestogodišnjeg razdoblja;

G.
budući da je Stručna skupina znanstvenika Međunarodne komisije za kitolov, koja je razmotrila i izvršila pregled programa NEWREP-A, utvrdila da u prijedlogu nije dokazano da je smrtonosno uzorkovanje nužno za postizanje navedenih ciljeva;

H.
budući da Komisija, Vijeće i Parlament podupiru zadržavanje svjetskog moratorija na komercijalni kitolov i zabranu međunarodne trgovine proizvodima od kitova, da žele stati na kraj takozvanom kitolovu u znanstvene svrhe i da podržavaju ideju da se veliki dijelovi oceana i mora proglase utočištima u kojima bi sve vrste kitolova bile zabranjene na neograničeno vrijeme;

I.
budući da su EU i njegove države članice kritizirale Japan zbog nastavka kitolova i zbog toga što nije u dovoljnoj mjeri uzeo u obzir smjernice navedene u mišljenju Međunarodnog suda iz 2014.; budući da su se u prosincu 2015. pridružili Novom Zelandu u demaršu prema japanskoj vladi; 

J.
budući da su pregovori o sporazumu o slobodnoj trgovini između EU-a i Japana službeno započeli 25. ožujka 2013.;

K.
budući da bi trgovinske politike, među ostalim, trebale služiti kao sredstvo kojim bi se trebalo postići veće poštovanje ljudskih prava te poboljšati dobrobit životinja i zaštita okoliša, što uključuje i zaštitu morskih sisavaca;
1.
poziva Japan da obustavi sve kitolovne aktivnosti;
2.
poziva Komisiju i Vijeće da potaknu Japan da u kontekstu tekućih pregovora o sporazumu o slobodnoj trgovini između EU-a i Japana poštuje svoje međunarodne obveze u pogledu zaštite morskih sisavaca;

3.
izjavljuje da, ako Japan nastavi s kitolovom, to predstavlja dodatan razlog da se odbije dati suglasnost za zaključenje sporazuma o slobodnoj trgovini između EU-a i Japana;

4.
potiče Vijeće i Komisiju da prilikom izrade nacrta ažuriranog zajedničkog stajališta EU-a o kitolovu nakon 66. sjednice Međunarodne komisije za kitolov koja će se održati u listopadu 2016. zauzmu pristup koji bi bio barem jednako oprezan kao postojeće zajedničko stajalište (Odluka Vijeća o utvrđivanju stajališta koje treba zauzeti u ime Europske unije u pitanjima koju podliježu njenoj nadležnosti na sljedeće tri sjednice Međunarodne komisije za kitolov – 2011/0221 (NLE));
5.
nalaže svojem predsjedniku da ovu Rezoluciju proslijedi Vijeću i Komisiji, vladama i parlamentima država članica te Vladi i Parlamentu Japana.
� SL C 72 E, 11.3.2014., str.16.

